《次韵恢大山拟古三首》
元代·方回

高不至元恺，下不为庶顽。
木雁有不幸，雾豹藏其斑。
天衢龙凤翔，万一冀附攀。
未若颂我酒，善闭刘伶关。
岁寒昆虫蛰，日暮飞鸟还。
小侯大者王，焉识商颜山。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。